ཞི་ཅིན་ཕིན་གྱིས་ཕྱོགས་མང་པོ་ཞིག་ནས་བོད་ཐོག་ལ་དམ་དྲག་བྱེད་པའི་སྲིད་ཇུས་རྙིང་པ་དེ་རྣམ་པ་གཞན་ཞིག་ཏུ་བསྒྱུར་ཡོད།དེ་སྔོན་བོད་རང་སྐྱོང་ལྗོངས་ཀྱི་དབང་འཛིན་པ་དང་པོ་གནམ་མཆོང་པ་སྟེ་ས་གནས་གཞན་ནས་གནས་སྤོར་བྱེད་པར་འགྱུར་བ་བཏང་ནས་བོད་དུ་ལོ་ངོ་བཞི་ཅུ་ལྷག་ལ་གནས་སྡོད་བྱས་མྱོང་བའི་ཝུ་ཡུན་ཅེ་ལ་རང་སྐྱོང་ལྗོངས་ཀྱི་ཆེས་མཐོའི་གོ་གནས་སྤྲད།དེ་བཞིན་དུ།གཞུང་གི་ཞིབ་འཇུག་པའི་ཤོག་བུ་ཐོག་ནས་དམག་ཇུས་བྱེད་མཁན་དག་ལ་མགོ་མ་མཁོར་པར་བོད་དུ་ལོ་ངོ་ཉི་ཤུ་ལྷག་ལ་བསྡད་མྱོང་མཁན་གྱི་ཊོ་ལིག་ཅི།ཡང་ཞོ་ཏོ།ཧོ་ཁྲོན་ཧ་སོགས་མི་སྣ་དེ་དག་གལ་གནད་དུ་བཟུང་སྟེ་སྤྱོད་ཀྱི་འདུགཁོ་ཚོ་ནི་རྒྱ་གཞུང་གི་གོ་གནས་ཀྱི་ཆ་ནས།དམའ་རིམ་ནས་གོང་རིམ་དུ་འཕེར་བ་ཞིག་ཡིན་ཞིང་།དམིགས་བསལ་གྱི་ཁྱད་ཆོས་ཤིག་ལྡན་པ་ནི།ཁོ་ཚོས་ས་གནས་ཀྱི་གནས་ཚུལ་དང་།དཔོན་རིགས་ཀྱི་གནས་སྟངས།ཐ་ན་བོད་མིའི་སྐྱེས་ཁུངས་ཀྱང་ཤེས་ཀྱི་ཡོད་པ་དེ་ཡིན།དེར་བརྟེན།ཁོ་ཚོས་ཞི་ཅིན་ཕིན་ལ་བཏོན་པའི་བོད་དང་འབྲེལ་བའི་བསམ་ཚུལ་དང་།བོད་ཐོག་ཏུ་འཛིན་པའི་སྲིད་ཇུས་བཅས་ཀྱིས་བོད་ཀྱི་སྲོག་རྩར་ཕོག་ཐུབ་ཀྱི་ཡོད་ཅིང་།ཉེ་བའི་ལོ་ཤས་ཀྱི་ནང་དུ།ཞི་སྲིད་གཞུང་གིས་བོད་ལ་དམ་དྲག་བྱེད་པའི་སྲིས་ཇུས་དང་བྱེད་ཐབས་དག་གི་ཁྲོད་ན་བོད་ལ་རྒྱུས་མངའ་ཆེ་བའི་མི་སྣ་དེ་དག་གི་གྲིབ་གཟུགས་ཡོད།